Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно статута и финансирането на европейските политически партии и на европейските политически фондации /* COM/2012/0499 final - 2012/0237 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО 1.1. Общ контекст В член 10 от Договора за Европейския съюз е посочено, че „политическите партии на европейско равнище допринасят за формирането на европейско политическо съзнание и за изразяването на волята на гражданите на Съюза“. В член 12, параграф 2 от Хартата на основните права на Европейския съюз е изразен същият принцип. Правото на свободно сдружаване на всяко равнище, например в областите на политическото и гражданското сдружаване, и правото на свобода на изразяването на мнения, което включва свободата да се отстоява собствено мнение и да се получават и разпространяват информация и идеи без намеса на публичните власти и независимо от границите, са основни права на всеки гражданин на Съюза. Следователно е в интерес на гражданите на Европейския съюз да може да процъфтява една европейска представителна демокрация. Истинските транснационални европейски политически партии и политически фондации са ключът към това да бъде даден израз на гласовете на гражданите на европейско равнище. На европейските политически партии и свързаните с тях политически фондации е отредена важна роля за преодоляване на различията между националните политики и политиката на ЕС и те изпълняват важни комуникационни функции, като подпомагат взаимодействието между всички равнища на многоетажната система на управление на Съюза. По-голямото и по-ефективно участие на европейските политически партии и фондации може да послужи за подобряване на разбирането на гражданите за връзката между политическите процеси на национално и на европейско равнище и е начин да бъдат предизвикани транснационални обществени дебати навсякъде в Европа и да бъде насърчено създаването на европейско публично пространство. Освен това трябва да се помогне на европейските политически партии да развият своите възможности да изразяват и комуникират волята на гражданите по отношение на изборните длъжности и други представителни функции на европейско равнище, които са от ключово значение за европейската представителна демокрация като цяло; следователно те следва да бъдат насърчавани да повишават информираността на гражданите за връзките между тях и техните национални политически партии и кандидати във връзка с изборите за Европейски парламент. Това е от особено значение след влизането в сила на Лисабонския договор, с който се консолидира ролята на Европейския парламент като пълноправен съзаконодател успоредно със Съвета. Също така това е важен принос за повишаване на интереса на гражданите и на избирателната активност по време на европейските избори и за укрепване на демократичната легитимност на Европейския съюз. 1.2. Основания и цели на предложението Девет години след като Регламент (ЕО) № 2004/2003 на Европейския парламент и на Съвета от 4 ноември 2003 година относно статута и финансирането на политическите партии на европейско равнище[1] влезе в сила, и пет години след като беше изменен през 2007 г.[2], с което в приложното поле на регламента бяха включени inter alia и свързаните с политическите партии на европейско равнище политически фондации, Комисията направи всеобхватна оценка на настоящата правна уредба относно статута и финансирането и регулиране на статута на европейските политически партии и фондации. Това стана след приемането на доклад на генералния секретар на Европейския парламент (ЕП) за финансирането на партиите на европейско равнище[3], от една страна, и на Резолюция от 6 април 2011 година на Европейския парламент относно прилагането на Регламент (ЕО) № 2004/2003 (наричана по-нататък „докладът Giannakou“)[4], от друга. В доклада Giannakou, който представлява доклад за оценката на ЕП в съответствие с член 12 от Регламент(ЕО) № 2004/2003[5], са обхванати две главни области. В него се: · призовава Комисията да внесе предложение за статут на европейските политически партии и политически фондации, като насочи вниманието също и върху свързаните с това въпроси за вътрешнопартийната демокрация; и · предлагат редица промени, свързани с режима на финансиране, който се прилага за политическите партии и свързаните с тях политически фондации, като се отправя искане за по-строги условия за достъп до финансиране, от една страна, и за по-гъвкава система, от друга. Като част от своята оценка на съществуващите правила, които уреждат статута на политическите партии и политическите фондации на европейско равнище, Комисията надлежно взе предвид заключенията, направени от ЕП в доклада Giannakou. Тя споделя виждането, че на европейските политически партии и фондации е отредена важна роля да укрепват и благоприятстват развитието на представителната демокрация на равнище ЕС и за преодоляване на разделението между политиката на ЕС и гражданите на Съюза. Настоящото предложение за регламент следователно има за цел да насърчи и подпомогне европейските политически партии и свързаните с тях политически фондации, като създаде условия, които да им позволят да се развиват и да следват стремежа си да достигнат до европейските граждани, да представляват и изразяват техните виждания и мнения, и да направят по-здрава връзката между европейското гражданско общество и европейските институции, и по-специално Европейския парламент. По отношение на политическите фондации в предложението се предлага специална правна, финансова и регулаторна рамка, адаптирана според нуждите им. Тази рамка е отделна и се различава от правилата за създаването на европейска правна форма за европейските фондации, установени в Предложение на Комисията относно устав на европейската фондация, прието на 8 февруари 2012 г.[6] 2. КОНСУЛТАЦИИ СЪС ЗАИНТЕРЕСОВАНИТЕ СТРАНИ При подготовката на настоящото предложение Комисията води тесен диалог и консултации със съответните заинтересовани страни. Проведени бяха няколко срещи на различни равнища конкретно върху настоящото предложение с представители на политическите партии и фондации на европейско равнище, с политически групи в ЕП, национални и академични експерти, с председателя на ЕП, с генералния секретар на ЕП и с докладчика по доклада за оценката на ЕП. Всички заинтересовани страни дадоха своя важен и редовен принос въз основа на опита и експертните си знания по отношение на настоящите правила за регламентиране на статута на политическите партии и политическите фондации по силата както на Регламент (ЕО) № 2004/2003, така и на финансовия регламент[7]. По-специално европейските политически партии и фондации можаха да допълнят еха доклада за оценката на ЕП, като посочиха конкретните трудности, пред които са били изправени през последните години, както и с предложения и препоръки за това, къде могат да се постигнат подобрения; същевременно националните експерти и научните работници предоставиха задълбочени анализи на правилата, които касаят статута и финансирането на политическите партии на национално равнище, както и на възможното въздействие върху държавите членки на мерките, които се разглеждат от Комисията. 3. ПРАВНИ ЕЛЕМЕНТИ НА ПРЕДЛОЖЕНИЕТО 3.1. Правно основание Предложението се основава на член 224 от Договора за функционирането на Европейския съюз, в който се посочва, че „Европейският парламент и Съветът, като действат в съответствие с обикновената законодателна процедура, определят чрез регламенти правилата за политическите партии на европейско равнище, посочени в член 10, параграф 4 от Договора за Европейския съюз и в частност правилата за тяхното финансиране“. Тази разпоредба съответства по своята същност на втората алинея на член 191 от Договора за създаването на Европейската общност, на който се основава Регламент (ЕО) № 2004/2003. 3.2. Субсидиарност и пропорционалност Предложението напълно съответства на принципа на субсидиарността. Равнището на ЕС е единственото, на което могат да бъдат установени правила относно статута и финансирането на европейските политически партии и европейските политически фондации. Въпреки че съществуващият регламент за статута на политическите партии и фондации доказа, че е добра платформа за двата вида организации да затвърдят позициите си и да се установят на европейския политически пейзаж, сега е необходима реформа на настоящите системи за регламентиране и финансиране, за да могат в пълна степен да отговорят на днешните предизвикателства (например чрез създаването на европейски организации на европейско равнище или като се позволи на европейските политически партии да прехвърлят ресурси от една година в следващата) и да се адаптират спрямо бъдещите предизвикателства. При определянето на възможните мерки за реформа Комисията се погрижи да бъдат отразени принципите, залегнали в Декларация 11 относно член 191 от Договора за създаване на Европейската общност, приложена към Заключителния акт на Договора от Ница[8]. Предложението не отива отвъд необходимото за постигане на дългосрочната цел за развиване и укрепване на европейската демокрация и легитимността на институциите на ЕС чрез превръщането на европейските политически партии и европейските политически фондации в по-ефективни и отговорни участници в демократичния процес. Следователно то съответства на принципа на пропорционалността. С предложението се цели да бъде създадена нова европейска правна форма за двата вида организации, но в повечето аспекти на своите практически дейности те ще продължат да функционират на основание правната форма, призната в правния ред на държавата членка, в която се намира тяхното седалище. С предлаганите мерки ще се разрешат някои от най-важните пречки, които политическите партии и политическите фондации срещат в ежедневните си дейности и в управлението, когато функционират в държавите членки и извън тях, без обаче да се определя изчерпателен набор от правила, които да се прилагат за тези организации. Например предложението не включва трудовоправни или данъчни разпоредби (с изключение на правилата, свързани с недискриминирането на трансгранични дарители и дарения, когато е налице ясно европейско измерение). Статутът на европейските политически партии и европейските политически фондации ще продължи да се урежда от националното право, освен когато изрично е предвидено друго. 4. ГЛАВНИ ЕЛЕМЕНТИ НА ПРЕДЛОЖЕНИЕТО Комисията предлага пакет от допълващи предложения за подобряване на финансирането и на регулаторната уредба за политическите партии и политическите фондации на европейско равнище: едно от предложенията, настоящото, е предвидено да замени сегашния Регламент (ЕО) № 2004/2003, докато друго, успоредно на това предложение предвижда изменение на финансовия регламент. С настоящото предложение за регламент относно статута и финансирането на европейските политически партии и европейските политически фондации Комисията предлага редица подобрения на Регламент (ЕО) № 2004/2003. Тяхната основна цел е да се повиши видимостта, познаването, ефективността, прозрачността и подотчетността на европейските политически партии и фондации. С настоящото предложение се въвежда европейски правен статут. Европейският статут предоставя възможност за регистрация на европейска политическа партия или европейска политическа фондация и по този начин за получаване на правен статут на основание правото на ЕС. Този нов статут на европейски правен субект, който ще наследи съществуващия досега статут на национален правен субект, ще осигури необходимото признание за европейските политически партии и ще им помогне да разрешат някои от трудностите, пред които са изправени от дълго време. Към тях се числят многообразието от национални правни форми, под които тези партии съществуваха досега и които като цяло не подхождат на твърде специфичните задачи и цели на политически партии на европейско равнище, и липсата на публичност и обществено признание, която произтича от това. Поради това единният правен статут, основан на правото на ЕС, е от изключителна важност и ще им позволи по-добре да изпълняват специфичната мисия, която им е отредена с Договорите. Сходният европейски правен статут, предвиден за свързаните политически фондации е ясно признание за много важната роля, която те имат за подпомагане и допълване на дейностите на европейските политически партии, и по-специално за участието им в дебатите по проблеми на европейската обществена политика и европейската интеграция и за ангажирането на участници от различни сфери и на различни равнища от целия Европейски съюз. Получаването на европейски правен статут ще става при условие, че се спазват високи стандарти в управлението, отчетността и прозрачността. Конкретните условия и изисквания за получаване на европейски правен статут включват строго зачитане на принципите, на които се основава ЕС, а в случая на политическите партии – и спазване на минимални изисквания за вътрешнопартийна демокрация. Въпреки че ще е възможно да се регистрира устав на европейска политическа партия или на европейска политическа фондация без да се кандидатства за финансиране от ЕС, обратното няма да е възможно. Това означава, че признаването за европейска политическа партия или европейска политическа фондация, а следователно и изпълнението на условията и изискванията, от които зависи това, ще бъде предварително условие за получаване на право за финансиране от бюджета на ЕС. От особено значение е да се осигури, че условията за придобиване на статут на европейска политическа партия не са прекалени и на тях спокойно могат да отговорят сериозни и организирани транснационални съюзи на политически парти и/или физически лица, с което се насърчава и подкрепя също така появата на нови европейски политически партии. От друга страна е необходимо да се установят обективни критерии за разпределянето на ограничените ресурси на бюджета на ЕС, които следва да отразяват реалната европейска амбиция на европейската политическа партия, както и истинска електорална подкрепа. Най-точна информация за този критерий може да се намери в резултатите от изборите за Европейски парламент, които предоставят точна индикация относно електоралната популярност на дадена европейска политическа партия. Така той определя тези партии, които са в позиция да участват в пълна степен в демократичния живот на Съюза и съответно да изразяват политическата воля на гражданите на ЕС на най-високо равнище. Ето защо по искане на Европейския парламент в негова Резолюция от 6 април 2011 г. и като признание за ролята, която има Европейският парламент да представлява пряко гражданите на Съюза, отредена му с член 10, параграф 2 от Договора за Европейския съюз, Комисията предлага право да получават финансиране от ЕС да имат само онези политически партии, и по аналогия свързаните с тях политически фондации, които са представени в Европейския парламент от поне един от своите членове. Освен това Комисията предлага важни промени в начина на финансиране от ЕС на европейските политически партии и европейските политически фондации. С предлаганото изменение на финансовия регламент се предвижда да бъде създаден отделен дял за европейските политически партии, които няма повече да получават безвъзмездни средства за текущи разходи, а финансиране sui generis. Настоящото предложение, заедно с предлаганото изменение на финансовия регламент, ще въведат известна степен на гъвкавост, необходима във връзка с методите на работа и дейностите на политическите партии и политическите фондации, и по-специално като inter alia се повишават размерите на авансовото финансиране, намаляват се изискванията за съфинансиране, и се допуска натрупване на резерви от собствени ресурси. В допълнение към това с настоящото предложение се повишава размерът на даренията, които е позволено да се получават в рамките на една година и от един дарител, за да се подобрят възможностите за политическите партии и фондации да генерират собствени ресурси. За уравновесяване на по-голямата гъвкавост се създава една всеобхватна и прозрачна регулаторна и контролна рамка, обхващаща всички аспекти, свързани с дейностите и финансирането на европейските политически партии и свързаните с тях политически фондации, и включваща всичките им финансови операции, независимо от източника на финансиране. С тази рамка се увеличават задълженията за докладване и прозрачност, укрепват се механизмите за отчетност и контрол, и се въвежда нов режим на пропорционални административни и финансови санкции за нарушаване на изискванията на Регламента, включително за незачитане на принципите, на които се основава ЕС. 5. ОТРАЖЕНИЕ ВЪРХУ БЮДЖЕТА Финансирането, което се предоставя от ЕС за европейските политически партии и европейските политически фондации, ще продължи да бъде от бюджета на Европейския парламент. Настоящото предложение няма да има съществено допълнително отражение върху бюджета на ЕС. 2012/0237 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно статута и финансирането на европейските политически партии и на европейските политически фондации ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 224 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет[9], като взеха предвид становището на Комитета на регионите[10], след консултация с Европейската сметната палата[11], след консултация с Европейската сметната палата[12], в съответствие с обикновената законодателна процедура, като имат предвид, че: (1) В член 10, параграф 4 от Договора за Европейския съюз и член 12, параграф 2 от Хартата на основните права на Европейския съюз е посочено, че политическите партии на европейско равнище допринасят за формирането на европейско политическо съзнание и за изразяването на политическата воля на гражданите на Съюза. (2) В членове 11 и 12 от Хартата на основните права на Европейския съюз е посочено, че правото на свободно сдружаване на всяко равнище, например в областите на политическото и гражданското сдружаване, и правото на свобода на изразяването на мнения, което включва свободата да се отстоява собствено мнение и да се получава и разпространява информация и идеи без намеса на публичните власти и независимо от границите, са основни права на всеки гражданин на Съюза. (3) На европейските граждани трябва да се осигури възможност да се ползват от тези права, за да участват пълноценно в демократичния живот на Съюза. (4) Истинските транснационални европейски политически партии и свързаните с тях европейски политически фондации имат ключова роля за това да бъде даден израз на гласовете на гражданите на европейско равнище чрез преодоляване на политическите различия на национално равнище и на равнището на Съюза. (5) Европейските политически партии и свързаните с тях европейски политически фондации следва да бъдат насърчавани и подпомагани в стремежа им да осигурят здрава връзка между европейското гражданско общество и европейските институции, и по-специално Европейския парламент. (6) Придобитият опит на европейските политически партии и свързаните с тях европейски политически фондации от прилагането на Регламент (ЕО) № 2004/2003 на Европейския парламент и на Съвета от 4 ноември 2003 година относно статута и финансирането на политическите партии на европейско равнище[13] и на законодателната резолюция на Европейския парламент за прилагането на Регламент (ЕО) № 2004/2003, приета на 6 април 2011 г.[14], показва необходимостта да бъде подобрена правната и финансова рамка за европейските политически партии и свързаните с тях европейски политически фондации, за да могат да станат по-явни и ефективни участници в многоетажната политическа система на Съюза. (7) За улесняване на тяхната работа и в потвърждение на мисията, която им е отредена в Договора, за европейските политически партии и за свързаните с тях европейски политически фондации следва да бъде създаден специфичен европейски правен статут, който да ги направи пълноправни правни субекти и да осигури признаването им във всички държави членки. (8) Следва да бъдат уредени процедурите, които европейските политически партии и свързаните с тях европейски политически фондации трябва да следват, за да получат европейски правен статут по силата на настоящия регламент, както и процедурите и критериите, които трябва да бъдат изпълнени, за да бъде взето решение за предоставяне на посочения европейски правен статут. Също така е необходимо да бъде регламентиран редът в случаи, когато една европейска политическа партия или европейска политическа фондация може да бъде лишена, да загуби или да се откаже от своя европейски правен статут. (9) Статутът на европейските политически партии и европейските политически фондации следва да се урежда с материалните разпоредби на настоящия регламент и от националното право на държавите членки, в частност правото на държавата членка, в която съответно се намира тяхното седалище и за целите на което те следва да определят подходяща правна форма, която да отговаря на форма на правен субект, призната в правния ред на тази държава членка. (10) Европейските политически партии и свързаните с тях европейски политически фондации, които желаят да бъдат признати като такива на европейско равнище посредством европейски правен статут и да получават обществено финансиране от общия бюджет на Европейския съюз, следва да зачитат определени принципи и да изпълняват определени условия. По-специално е необходимо европейските политически партии и свързаните с тях европейски политически фондации да зачитат принципите, на които се основава Европейският съюз, посочени в член 2 от Договора за Европейския съюз и в Хартата на основните права на Европейския съюз. (11) Следва да бъдат определени принципи и минимални изисквания за управлението и вътрешната организация на европейските политически партии, по-специално за да се осигури ангажираността и придържането им към високи стандарти за вътрешнопартийна демокрация. Също така в устава на една европейска политическа партия или европейска политическа фондация следва да се съдържат редица основни административни и правни разпоредби. (12) Правото на финансиране от общия бюджет на Европейския съюз следва да се ограничи само за европейските политически партии и свързаните с тях европейски политически фондации, които са признати като такива и са получили европейски правен статут. От особено значение е да се осигури, че условията за придобиване на статут на европейска политическа партия не са прекалени и на тях спокойно могат да отговорят сериозни и организирани транснационални съюзи на политически парти и/или физически лица. В същото време е необходимо да се установят пропорционални критерии за разпределянето на ограничените ресурси на бюджета на ЕС, които следва да отразяват реалната европейска амбиция на европейската политическа партия, както и истинска електорална подкрепа за нея. Най-точна информация за този критерий може да се намери в резултатите от изборите за Европейски парламент, в които според настоящия регламент европейските политически партии трябва да участват; изборните резултати предоставят точна индикация относно електоралната популярност на дадена европейска политическа партия. Този критерий следва да отразява задачата, която има Европейският парламент да представлява пряко гражданите на Съюза, отредена му с член 10, параграф 2 от Договора за Европейския съюз, както и целта на европейските политически партии да участват в пълна степен в демократичния живот на Съюза и да се превърнат в активни участници в представителната демокрация в Европа, за да изразяват ефективно вижданията, мненията и политическата воля на гражданите на ЕС. Допускане до финансиране от общия бюджет на Европейския съюз трябва следователно да се ограничи само до европейските политически партии, които са представени в Европейския парламент от най-малко един от техните членове, и до европейските политически фондации, които кандидатстват чрез европейска политическа партия, представена в Европейския парламент от най-малко един от своите членове. (13) За повишаване на прозрачността при финансирането на европейските политически партии и за да се избегне вероятността от нарушаване на правилата за финансиране, даден депутат в Европейския парламент за целите на финансирането следва да се счита член само на една европейска политическа партия, която в случаите, когато това е приложимо, е партията, с която е свързана неговата национална или регионална политическа партия в последния ден от срока за подаване на заявленията за финансиране. (14) Следва да бъдат определени процедурите, които трябва да спазват европейските политически партии и свързаните с тях европейски политически фондации, когато кандидатстват за финансиране от общия бюджет на Европейския съюз, както и процедурите, критериите и правилата, които да бъдат спазвани, за да бъде взето решение за предоставяне на такова финансиране. (15) За да се съдейства за една европейска политическа култура на независимост, подотчетност и отговорност, следва да се въведе забрана или ограничения и по-строги изисквания за прозрачност за някои видове дарения и вноски за европейските политически партии и европейските политически фондации от източници извън бюджета на Европейския съюз. (16) Много държави членки предоставят данъчни облекчения за даренията, които се правят за политическите партии и политическите фондации в страната, както за получателите, така и за дарителите. Предвид необходимостта да се съдейства на европейските политически партии и европейските политически фондации да формират свои собствени ресурси е важно такива данъчни облекчения автоматично да се предоставят и на европейските политически партии, европейските политически фондации и техните дарители за дарения, направени в рамките на държавата или извън нейните граници. (17) Европейските политически партии трябва да могат да финансират кампании, провеждани във връзка с изборите за Европейски парламент, а финансирането и ограниченията на електоралните разходи за партиите и кандидатите за тези избори се уреждат от правилата, които се прилагат във всяка държава членка. За да се спомогне за повишаването на европейската политическа информираност на гражданите на Съюза и да се допринесе за прозрачността на европейския изборен процес, европейските политически партии следва да бъдат насърчавани да информират гражданите по време на изборите за Европейски парламент за връзките между тях и свързаните с тях национални политически партии и кандидати. (18) Европейските политически партии не трябва да финансират пряко или непряко други политически партии, и по-специално национални партии или кандидати. Европейските политически фондации не трябва да финансират пряко или непряко европейски или национални политически партии или кандидати. Освен това европейските политически партии и свързаните с тях европейски политически фондации не трябва да финансират национални кампании за референдуми. Тези принципи съответстват на Декларация № 11 относно член 191 от Договора за създаване на Европейската общност, приложена към Заключителния акт на Договора от Ница. (19) За по-голяма прозрачност и за увеличаване на обществения контрол и демократичната отчетност на европейските политически партии и на европейските политически фондации се публикува информация, за която се счита, че е от значителен обществен интерес, свързана най-вече с техния устав, членство, финансови отчети, дарители и дарения, [финансиране] и безвъзмездни средства, получени от бюджета на Европейския съюз, както и информация, свързана с решения на Европейския парламент относно регистрацията, финансирането и санкциите. Въвеждането на правна уредба, която да осигурява, че тази информация е публично достъпна, е най-ефикасният начин за насърчаване на равнопоставени условия и лоялна конкуренция между политическите сили и за поддържането на отворени, прозрачни и демократични законодателни и избирателни процеси, като по този начин се укрепва доверието на гражданите и гласоподавателите в европейската представителна демокрация и, в по-широк план се предотвратява корупцията и злоупотребата с власт. В съответствие с принципа на пропорционалност задължението за публикуване на данни за самоличността на физическите лица не се прилага за тези членове на европейска политическа партия, които не са дали изричното си съгласие за това публикуване или за дарения по-малки или равни на 1 000 EUR на година от даден дарител. Също в съответствие с принципа на пропорционалността информацията относно даренията ще се публикува ежегодно, освен по време на изборни кампании за Европейския парламент или за дарения, надвишаващи 12 000 EUR, в които случаи информацията се публикува по-бързо. (20) В настоящия регламент са спазени основните права и принципи, залегнали в Хартата на основните права на Европейския съюз, и по-специално в членове 7 и 8 от нея, в които е посочено, че всеки има право на зачитане на неговия личен живот и на защита на неговите лични данни. Регламентът трябва да се прилага в пълно съответствие с тези права и принципи. (21) За обработката на лични данни, която извършват Европейският парламент и комитетът, съставен от независими изтъкнати личности за прилагането на настоящия регламент, се прилага Регламент (ЕО) № 45/2001 на Европейския парламент и на Съвета от 18 декември 2000 година относно защитата на лицата по отношение на обработката на лични данни от институции и органи на Общността и за свободното движение на такива данни[15]. (22) За обработката на лични данни, която се извършва за прилагането на настоящия регламент, се прилага Директива 95/46/ЕО на Европейския парламент и на Съвета от 24 октомври 1995 година относно защитата на физическите лица при обработването на лични данни и за свободното движение на тези данни[16]. (23) В интерес на правната сигурност е уместно да се поясни, че Европейският парламент, европейските политически партии и европейските политически фондации, компетентните национални органи за упражняване на контрол на аспекти, свързани с финансирането на европейски политически партии и европейски политически фондации, и други съответни трети страни, посочени или предвидени в настоящия регламент, са администратори на лични данни по смисъла на Регламент (ЕО) № 45/2001 или Директива 95/46/ЕО. Също така е необходимо да се определи максимален срок за съхранение на личните данни, събрани с цел да се гарантира законосъобразността, целесъобразността и прозрачността на финансирането на европейски политически партии и европейски политически фондации и членството в европейски политически партии. В качеството им на администратори на лични данни е необходимо Европейският парламент, европейските политически партии и европейските политически фондации, компетентните национални органи и съответните трети страни да предприемат всички подходящи мерки за спазването на задълженията, които са им наложени по силата на Регламент (ЕО) № 45/2001 и Директива 95/46/ЕО, и по-специално на тези, свързани със законосъобразността на обработката, сигурността на дейностите по обработването, предоставянето на информация и правото на субектите на данни на достъп до личните им данни, както и за осигуряване на коригирането и изтриването на личните им данни. (24) По отношение на обработката на данни, която се извършва за прилагането на настоящия регламент, се прилагат разпоредбите относно съдебната защита, отговорността и санкциите от Раздел III от Директива 95/46/ЕО. Компетентните национални органи или съответните трети страни следва да носят отговорност за причинени от тях вреди съобразно с приложимото национално право. Освен това държавите членки следва да осигурят компетентните национални органи или съответните трети страни да подлежат на съответни санкции при нарушаване на разпоредбите на настоящия регламент. (25) Следва да бъдат определени конкретни правила и процедури за разпределянето на наличните кредити, които са на разположение всяка година от общия бюджет на Европейския съюз, като се вземе предвид, от една страна, броят на бенефициентите, а от друга, делът на избраните депутати в Европейския парламент от всяка европейска политическа партия – бенефициент, а по аналогия и от съответната свързана с нея европейска политическа фондация. Тези правила следва да предвиждат строга прозрачност, отчетност, одит и финансов контрол на европейските политически партии и свързаните с тях европейски политически фондации, както и разпоредби за одит от Европейския парламент и Европейската сметна палата, а също и пропорционални санкции, включително в случай на незачитане от страна на европейска политическа партия или европейска политическа фондация на принципите, на които се основава Съюза. (26) Европейският парламент следва да осъществява редовни проверки за спазването на условията и изискванията, свързани с регистрацията и финансирането на европейските политически партии или европейските политически фондации. Тези проверки следва да се извършват ежегодно или след мотивирано искане на физическо или юридическо лице. Решенията, свързани със зачитането на принципите, на които се основава Съюза, следва да се вземат само съобразно със специално предвиден за целта ред и след консултации с комитета, съставен от независими изтъкнати личности. (27) По отношение на техническата помощ от страна на Европейския парламент към европейските политически партии следва да се прилага принципът за равно третиране, да се предоставя срещу фактура и заплащане, и да се отчита в редовни публични доклади. (28) Прилагането на някои основни аспекти от настоящия регламент следва да се представя на специално предназначен за целта уебсайт и да се разглежда в годишен доклад на Европейския парламент, който следва да бъде публикуван. (29) Съдебният контрол, който е от ресора на Съда на Европейския съюз, ще спомогне за гарантиране на правилното прилагане на настоящия регламент. Също така следва да се предвидят процедури за обжалване по административен път. (30) Предвид необходимостта от значителни изменения и допълнения към реда и условията, които понастоящем се прилагат за европейските политически партии или европейските политически фондации, Регламент (ЕО) № 2004/2003 следва да бъде отменен, ПРИЕХА НАСТОЯЩИЯ РЕГЛАМЕНТ: Глава І Общи разпоредби Член 1 Предмет Настоящият регламент установява условията за регламентиране на статута и финансирането на политическите партии на европейско равнище (наричани по-нататък „европейски политически партии“) и политическите фондации на европейско равнище (наричани по-нататък „европейски политически фондации“). Член 2 Определения По смисъла на настоящия регламент: (1) „политическа партия“ означава обединение на граждани, което преследва политически цели, (2) „политически съюз“ означава структурирано сътрудничество между политически партии и/или физически лица от различни държави членки, (3) „европейска политическа партия“ означава „политически съюз“, който преследва политически цели и е регистриран в Европейския парламент съобразно с реда и условията, установени в настоящия регламент, (4) „европейска политическа фондация“ означава самостоятелен субект, свързан официално с европейска политическа партия, който е с устав, регистриран в Европейския парламент съобразно с реда и условията, установени в настоящия регламент и който чрез дейността си в рамките на целите и основните ценности, следвани от Европейския съюз, поддържа и допълва целите на европейската политическа партия, като осъществява една или няколко от следните дейности: а) наблюдение, анализ и принос към дебата по проблемите на европейската обществена политика и на процеса на европейска интеграция, б) развитие на дейности, свързани с проблемите на европейската обществена политика, като например организиране и административна подкрепа на семинари, обучения, конференции и проучвания по такива въпроси между основните заинтересовани участници, включително и младежки организации и други представители на гражданското общество, в) развитие на сътрудничество с цел насърчаване на демокрацията, включително в трети държави, г) предоставяне на рамка за съвместна работа на европейско равнище между национални политически фондации, научни работници и други заинтересовани участници, (5) „регионален парламент“ или „регионално събрание“ означава орган, чиито членове заемат изборна длъжност на регионално равнище или са политически подотчетни на изборно събрание, (6) „финансиране от общия бюджет на Европейския съюз“ означава безвъзмездни средства, отпуснати в съответствие с Дял IV на Част първа от Регламент (ЕО, Евратом) № 1605/2002 на Съвета от 25 юни 2002 година относно Финансовия регламент, приложим за общия бюджет на Европейските общности[17] (наричан по-нататък „финансовия регламент“) или [финансиране], предоставяна съобразно с […][18]. (7) „дарение“ означава дарения на финансови средства и други дарения в натура (стоки или услуги), които предоставят икономическо предимство на съответната европейска политическа партия или фондация. Глава ІІ Статут на европейските политически партии и европейските политически фондации Член 3 Условия за регистрация 1. Политическият съюз, определен в член 2, точка 2), има право да подаде заявление за регистрация на устава си като европейска политическа партия в Европейския парламент при следните условия: а) трябва да е със седалище в държава членка, б) трябва да е представен в поне една четвърт от държавите членки от депутати в Европейския парламент или в националните парламенти, регионалните парламенти или събрания, или по време на последните избори за Европейски парламент трябва да е получил в поне една четвърт от държавите членки минимум три процента от гласовете във всяка една от тези държави членки, в) трябва да зачита, по-специално в програмата и дейността си и дейността на своите членове, принципите, на които се основава Европейският съюз, а именно принципите за зачитане на човешкото достойнство, свобода, демокрация, равенство и върховенство на закона и зачитане на човешките права, включително правата на лица от малцинствата, г) трябва да е участвал в избори за Европейски парламент или да е изразил публично намерението си да участва в следващите избори за Европейски парламент, д) няма за цел реализиране на печалба. 2. Политическа фондация има право да подаде заявление за регистрация на устава си като европейска политическа фондация в Европейския парламент при следните условия: а) трябва да е свързана с европейска политическа партия, призната съобразно с условията и реда, установени в настоящия регламент и това да е удостоверено от регистрирания устав на тази партия, б) трябва да е със седалище в държава членка, в) трябва да зачита, по-специално в програмата и дейността си, принципите, на които се основава Европейският съюз, а именно принципите за зачитане на човешкото достойнство, свобода, демокрация, равенство, върховенство на закона и зачитане на човешките права, включително правата на лица от малцинствата, г) целите ѝ трябва да допълват целите на европейската политическа партия, с която е официално свързана, д) в състава на нейния управителен орган трябва да участват членове от поне една четвърт от държавите членки, е) няма за цел реализиране на печалба. 3. С една европейска политическа партия може да е свързана официално само една европейска политическа фондация. Официалната връзка между европейска политическа партия и свързана с нея европейска политическа фондация трябва да е посочена в уставите на двете организации, съобразно с член 4, параграф 1 и член 5. Всяка европейска политическа партия и свързана с нея европейска политическа фондация трябва да осигурят разделение в текущото управление и управленските структури и финансовите сметки на европейската политическа партия, от една страна, и на свързаната с нея европейска политическа фондация, от друга страна. Член 4 Управление и вътрешнопартийна демокрация на европейските политически партии 1. Уставът на дадена европейска политическа партия включва административни и правни разпоредби, които обхващат най-малко следното: а) името на партията, което трябва ясно да се различава, включително в съкратената му форма, от името на всяка друга съществуваща европейска политическа партия, б) адресът на седалището, което трябва да е в една от държавите членки, в) правната форма на партията, както тя е призната в правния ред на държавата членка, в която е нейното седалище, г) политическа програма в писмен вид, определяща целите и задачите на партията, д) спазването на принципа за нереализиране на печалба, без да се засяга член 12, параграф 4, е) името на свързаната с нея европейска политическа фондация, когато това е приложимо, както и описание на официалната връзка между тях, ж) информация за лицата, които представляват партията по отношение на всички дейности по оперативното ѝ управление, включително правно представителство, з) административното и финансово управление на партията, и) организациите или физическите лица, които законно представляват партията във всяка една от съответните държави членки и имат правото за придобиват или да се разпореждат с движимо и недвижимо имущество и да бъдат страна по съдебно производство, й) прекратяването на правния субект в качеството му на призната европейска политическа партия. 2. Уставът на европейската политическа партия включва правила за вътрешнопартийна демокрация, обхващащи най-малко следното: а) правила за приемане, напускане и изключване на членове на партията, като се прилага списък на членовете, б) правата и задълженията, свързани с всички видове членство, включително правилата, които гарантират представителните права на всички членове, независимо дали те са физически или юридически лица, както и съответното право на глас, в) реда на функциониране на общо събрание, в което трябва да се осигури представителство на всички членове, г) демократичният избор и демократично вземане на решения във всички останали органи на управление, като за всеки от тях бъдат определени неговите правомощия, отговорности и състав, и бъдат включени условията за назначаване и освобождаване на неговите членове и ясни и прозрачни критерии за избор на кандидати и избор на лицата, които заемат определени длъжности, чийто мандат трябва да бъде ограничен във времето, но може да бъде подновяван, д) процесите на вземане на вътрешнопартийни решения, и по-специално процедурите за гласуване и изискванията за кворум, е) какъв подход е приела по отношение на прозрачността и по-специално на счетоводните книги, сметките и дарителите, зачитането на личния живот и защитата на личните данни, ж) реда за изменение на устава. Член 5 Управление на европейските политически фондации Уставът на дадена европейска политическа фондация включва разпоредби, които обхващат най-малко следното: а) името на фондацията, което трябва ясно да се различава, включително в съкратената му форма, от името на всяка съществуваща европейска политическа фондация, б) адресът на седалището, което трябва да е в една от държавите членки, в) правната форма на фондацията, както тя е призната в правния ред на държавата членка, в която е нейното седалище, г) описание на целите и задачите на фондацията, които трябва да съответстват на задачите, посочени в член 2, точка 4), д) спазването на принципа за нереализиране на печалба, е) името на европейската политическа партия, с която фондацията е пряко свързана, както и описание на официалната връзка между тях, ж) списък на органите на фондацията, като за всеки един от тях бъдат определени неговите правомощия, отговорности и състав, и бъдат включени условията за назначаване и освобождаване на неговите членове и ръководители, з) административното и финансово управление на фондацията, и) организациите или физическите лица, които законно представляват партията във всяка една от съответните държави членки и имат правото за придобиват или да се разпореждат с движимо и недвижимо имущество и да бъдат страна по съдебно производство, й) реда за изменение на устава, к) прекратяването на правния субект в качеството му на призната европейска политическа фондация. Член 6 Регистрация 1. Европейският парламент създава регистър (наричан по-нататък „регистъра“) за целите на регистрирането на европейските политически партии и европейските политически фондации. 2. За да регистрира своя устав, политическият съюз, както той е определен в член 2, точка 2), или политическата фондация, свързана с европейска политическа партия, подават заявление в Европейския парламент. 3. Заявлението е придружено от: а) документи, удостоверяващи, че заявителят отговаря на условията, установени в член 3, б) устав на партията или на фондацията, който включва съгласно изискванията на членове 4 и 5 политическата програма на партията в писмен вид или описание на целите и задачите на фондацията, както и съответните правила и разпоредби за вътрешното управление и партийната демокрация. 4. Политическа фондация може да регистрира своя устав в регистъра само чрез европейската политическа партия, с която е свързана. 5. Европейският парламент приема решение, което публикува в Официален вестник на европейския съюз, заедно с устава на партията или фондацията, а когато заявлението не е било одобрено – с основанията за отказа, в срок до три месеца след получаване на заявлението за регистрация. 6. Всяко изменение в документите или устава, внесено като част от заявлението за регистрация съобразно член 3, параграф 3, се съобщава на Европейския парламент в срок от четири седмици. 7. Актуализиран списък на членовете на европейската политическа партия, който се прилага към устава на ѝ съгласно предвиденото в член 4, параграф 2, се изпраща в Европейския парламент всяка година, но в срок до четири седмици след евентуални промени, в резултат на които европейската политическа партия може вече да не отговаря на изискването от член 3, параграф 1, буква б). Член 7 Проверка на регистрацията 1. Европейският парламент ежегодно проверява дали европейските политически партии и европейските политически фондации продължават да отговарят на условията и изискванията, установени в членове 3, 4 и 5. Когато е уместно датата на годишната проверка, предвидена с настоящия параграф, се съгласува с реда за подаване на заявленията за финансиране, установен с член 13, за да се координира и обменя информация между регистъра и разпоредителя с бюджетни кредити, ако това е необходимо. 2. По искане на една четвърт от членовете си, представляващи най-малко три политически групи в Европейския парламент, Европейският парламент взема решение с мнозинството от членовете си дали продължава да се спазва условието, предвидено с член 3, параграф 1, буква в) за европейските политически партии, и с член 3, параграф 2, буква в) за европейските политически фондации. Преди да вземе решение Европейският парламент изслушва представителите на съответната европейска политическа партия или европейска политическа фондация и изисква от комитет, съставен от независими изтъкнати личности, да даде становище по въпроса в разумен срок. Комитетът се състои от трима членове, като Европейският парламент, Съветът и Комисията посочват по един член в срок до шест месеца след края на първата сесия на Европейския парламент след изборите за Европейски парламент. Секретариатът и финансирането на комитета се осигуряват от Европейския парламент. 3. Всяко физическо или юридическо лице може по всяко време да отправи мотивирано искане до Европейския парламент да провери дали продължават да се спазват едно или повече от условията и изискванията, установени в параграф 1. Незачитане на принципите, на които се основава Съюза, от страна на европейска политическа партия, включително от нейни членове, или от европейска политическа фондация, се установява само съобразно с предвиденото в параграф 2. 4. Ако Европейският парламент установи, че едно от условията или изискванията, посочени в параграф 1 вече не се изпълнява, се прилагат разпоредбите, предвидени в член 11, в член 22, или и в двата члена, в съответствие с разпоредбите на член 23. 5. Европейска политическа фондация автоматично губи своя правен статут, ако европейската политическа партия, с която е свързана, бъде заличена от регистъра. Отговорният разпоредител с бюджетни кредити намалява стойността или прекратява финансирането или предоставянето на безвъзмездни средства или решението за финансиране от Съюза, получено по силата на настоящия регламент, и събира всички финансови средства на Съюза, неоснователно изплатени по споразумението за финансиране или за предоставяне на безвъзмездни средства или по решението за финансиране от Съюза, както и всички неизразходвани средства на Съюза към датата на вземане на решението на основание член 11. Глава ІІІ Правен статут на европейските политически партии и европейските политически фондации Член 8 Правосубектност Европейската политическа партия и европейската политическа фондация има юридическа правосубектност, която придобива в деня на вписването им в регистъра съобразно с член 6. Член 9 Признаване и правоспособност Правният статут и правоспособността на европейската политическа партия и на европейската политическа фондация се признават напълно във всички държави членки. Член 10 Приложимо право 1. Статутът на европейската политическа партия и европейската политическа фондация се урежда с настоящия регламент, а където това е изрично позволено от настоящия регламент, и от разпоредбите на съответния им устав. 2. По въпроси, неуредени или частично уредени в настоящия регламент, статутът на европейската политическа партия и европейската политическа фондация се урежда в държавата членка, в която е тяхното седалище, с онези национални закони, които са приложими спрямо правната форма на партията или фондацията, посочена в нейния устав. Дейностите, осъществявани от европейска политическа партия и европейска политическа фондация в други държави членки се уреждат със съответното национално право на тези държави членки. Член 11 Прекратяване на европейския правен статут и ликвидация 1. Европейска политическа партия или европейска политическа фондация се лишава или се отказва от статута си и престава да има юридическа правосубектност в един от следните случаи: а) управителният ѝ орган реши да ликвидира европейската политическа партия или европейската политическа фондация, б) управителният ѝ орган реши да преобразува европейската политическа партия или европейската политическа фондация в правен субект, признат от правния ред на дадена държава членка, в) европейската политическа партия повече не изпълнява изискванията, предвидени в член 3, параграф 1, буква б) след промени в членския ѝ състав или след избори за Европейски парламент, г) е заличена от регистъра съгласно разпоредбите на член 22, параграфи 1 или 4, или съгласно член 7, параграф 5. 2. Европейският парламент приема решение за прекратяване на европейския правен статут и за заличаване от регистъра. 3. При настъпване на едно от обстоятелствата, предвидени в букви а), б) и в) на параграф 1 за европейска политическа партия или европейска политическа фондация, се оттегля всяко текущо решение за получаване на финансиране от Съюза по силата на настоящия регламент или се прекратява всяко съществуващо споразумение за такова финансиране и се възстановяват всички неизразходвани финансови средства на Съюза, включително такива от предходни години. 4. Процедурите по ликвидация, несъстоятелност, преустановяване на плащания и други подобни се уреждат с правните разпоредби, които се прилагат за правната форма, посочена в устава на европейската политическа партия или европейската политическа фондация, в държавата членка, в която се намира нейното седалище. Глава ІV Финансови разпоредби Член 12 Условия за финансиране 1. Европейска политическа партия, регистрирана съобразно реда и условията, установени в настоящия регламент и представена в Европейския парламент от най-малко един от нейните членове, която не е в една от ситуациите по критериите за изключване, посочени в член [93] от финансовия регламент, може да подаде заявление за финансиране от общия бюджет на Европейския съюз съобразно реда и условията, публикувани от Европейския регламент в покана за [финансиране]. 2. Европейска политическа фондация, свързана с европейска политическа партия с право да кандидатства за финансиране по силата на параграф 1, която фондация е регистрирана съобразно реда и условията, установени в настоящия регламент и не е в една от ситуациите по критериите за изключване, посочени в член [93] от финансовия регламент, може да подаде заявление за финансиране от общия бюджет на Европейския съюз съобразно реда и условията, публикувани от Европейския регламент в покана за представяне на предложения. 3. За целите на определянето на допустимост за финансиране от общия бюджет на Европейския съюз съобразно с параграф 1 и член 3, параграф 1, буква б), и за прилагане на разпоредбите на член 14, параграф 1, за депутат в Европейския парламент следва да се счита член само на една европейска политическа партия, която в случаите, когато това е приложимо, е партията, с която е свързана неговата или нейната национална или регионална политическа партия в последния ден от срока за подаване на заявленията за финансиране. 4. Финансирането или безвъзмездните средства от общия бюджет на Европейския съюз не може да надхвърлят 90 % от годишните подлежащи на възстановяване разходи на една европейска политическа партия и 95 % от годишните допустими разходи, посочени в бюджета на една европейска политическа фондация. Европейските политически партии могат да използват неоползотворени части от финансирането на ЕС, предоставено за покриване на подлежащи на възстановяване разходи, в рамките на две финансови години след предоставянето му. Средства, неоползотворени след тези две финансови години, се събират в съответствие с финансовия регламент. Член 13 Заявление за финансиране 1. За да се ползва с финансиране от общия бюджет на Европейския съюз, европейска политическа партия или европейска политическа фондация, която отговаря на условията на член 12, параграф 1 или 2, подава ежегодно заявление до Европейския парламент след публикуване на покана за [финансиране] или за представяне на предложения. 2. Към деня на подаване на заявлението европейската политическа партия и европейската политическа фондация трябва да изпълняват задълженията, посочени в член 19, а от деня на подаване на заявлението до края на финансовата година, за която се предоставя [финансирането] или се отпускат безвъзмездните средства — да останат вписани в регистъра и да не им е наложена някоя от санкциите, предвидени в член 22. 3. Европейска политическа фондация прилага към заявлението своята годишна работна програма. 4. Отговорният разпоредител с бюджетни кредити взема решение в тримесечен срок след приключване на процедурата на поканата за [вноски] или поканата за представяне на предложения и разрешава и управлява съответните кредити в съответствие с финансовия регламент. 5. Европейска политическата фондация може да кандидатства за финансиране от общия бюджет на Европейския съюз само чрез европейската политическа партия, с която е свързана. Член 14 Критерии за предоставяне на финансиране и разпределение на финансирането 1. Съответните налични кредити за европейските политически партии и европейските политически фондации, на които е предоставено [финансиране] или са отпуснати безвъзмездни средства съобразно с член 13, се разпределят всяка година на основата на следната схема на разпределение: – 15 % се разпределят поравно, – 85 % се разпределят между европейските политически партии – бенефициенти пропорционално на броя на избраните техни членове в Европейския парламент. Същата схема на разпределение се прилага и за финансиране на европейски политически фондации въз основа на обвързването им с европейска политическа партия. 2. Посоченото в параграф 1 разпределение е на основата на броя на избраните за депутати в Европейския парламент членове на кандидатстващата за финансиране европейска политическа партия в последния ден от срока за подаване на заявленията, при спазване на разпоредбите на член 12, параграф 3. Всички промени в броя след тази дата не оказват влияние върху съответния дял от разпределеното финансиране между европейските политически партии или европейските политически фондации. Това не засяга изискването в член 12, параграф 1 европейската политическа партия да бъде представена в Европейския парламент от най-малко един от нейните членове. Член 15 Дарения и вноски на членовете 1. Европейските политически партии и европейските политически фондации могат да приемат дарения от физически или юридически лица в размер до 25 000 EUR на година от един дарител, без да се засягат разпоредбите на параграф 5. 2. При подаването на годишните си финансови отчети в Европейския парламент в съответствие с член 19 европейските политически партии и фондации също представят списък с всички дарители и съответните им дарения, в който се описват както вида, така и стойността на индивидуалните дарения. Настоящият параграф се прилага също и за вноските на членовете, както това е определено в параграфи 7 и 8. 3. Дарения, получени от европейските политически партии и европейските политически фондации в рамките на шест месеца преди изборите за Европейски парламент, се докладват всяка седмица на Европейския парламент в писмен вид и съобразно с разпоредбите на параграф 2. 4. Единични дарения на стойност над 12 000 EUR, получени от европейските политически партии и европейските политически фондации, се докладват незабавно на Европейския парламент в писмен вид и съобразно с разпоредбите на параграф 2. 5. Европейските политическа партия и фондации не приемат: а) анонимни дарения или други вид финансиране, б) дарения от бюджета на политическите групи в Европейския парламент, в) дарения от всяко предприятие, върху което публичните органи могат да упражняват пряко или непряко съществено влияние поради това, че е тяхна собственост, поради финансовото си участие в него или правилата, които уреждат функционирането му, г) дарения от всеки публичен орган от трета държава, включително от предприятие, върху което публичните органи могат да упражняват пряко или непряко съществено влияние поради това, че е тяхна собственост, поради финансовото си участие в него или правилата, които уреждат функционирането му. 6. Всяко дарение, което не е разрешено по силата на настоящия регламент, в рамките на 30 дни след датата на получаването му от европейската политическа партия или фондация: – се връща на дарителя или на всяко лице, което действа от името на дарителя, или, – когато не е възможно да бъде върнато, се докладва на Европейския парламент. Разпоредителят с бюджетни кредити пристъпва към установяване и оправомощаване на нареждането за събиране на вземания съобразно с разпоредбите, предвидени в членове 71 и 72 от финансовия регламент. Средствата се заприходяват като общи постъпления в частта от бюджета, която е за Европейския парламент. 7. Допускат се вноски от страна на членовете на европейска политическа партия. Те не могат да надвишава 40 % от годишния бюджет на тази европейска политическа партия. 8. Допускат се вноски от страна на членовете на европейска политическа фондация, както и вноски от европейски политически партии. Това финансиране не може да надвишава 40 % от годишния бюджет на тази европейска политическа фондация и не може да има за източник средства от общия бюджет на Европейския съюз, получени от европейска политическа партия в съответствие с настоящия регламент. Тежестта на доказване пада върху съответната европейска политическа партия, която посочва ясно в счетоводните си отчети произхода на средствата за финансирането на свързаната с нея европейска политическа фондация. Член 16 Недискриминиращо данъчно облагане за дарения и дарители 1. За всяка европейска политическа партия или европейска политическа фондация, получила дарение, направено в рамките на държавата или от чужбина, се прилагат същите условия на данъчно облагане, които се прилагат и за дарения за политическа партия или политическа фондация със седалище в съответната държава членка. 2. Всяко физическо или юридическо лице, което прави дарение за европейска политическа партия или европейска политическа фондация в рамките на държавата или от чужбина, се ползва със същите условия на данъчно облагане, които се прилагат при дарения за политическа партия или политическа фондация със седалище в държавата членка, в която дарителят е установен за целите на данъчното облагане. 3. По смисъла на параграфи 1 и 2 европейската политическа партия и европейската политическа фондация се считат за еквивалентни съответно на политическа партия и политическа фондация, учредена в съответствие с правото на съответната държава членка. Член 17 Финансиране на кампании във връзка с изборите за Европейски парламент 1. Финансирането на европейските политически партии от общия бюджет на Европейския съюз и от каквито и да е други източници може да се използва за финансиране на кампании, провеждани от европейските политически партии във връзка с изборите за Европейски парламент, в които те участват съгласно изискването по член 3, параграф 1, буква г). В съответствие с член 8 от Акта за избирането на членове на Европейския парламент чрез преки всеобщи избори[19], финансирането и ограничаването на разходите на всички партии и кандидати за изборите за Европейски парламент се урежда във всяка държава членка от национални разпоредби. 2. Разходите, свързани с кампании, провеждани във връзка с изборите за Европейски парламент, се посочват по ясен начин като такива от европейските политически партии в техните годишни финансови отчети. 3. Във връзка с изборите за Европейски парламент европейските политически партии предприемат всички необходими мерки да информират гражданите на Съюза за връзките между тях и свързаните с тях национални политически партии и кандидати. Член 18 Забрана за финансиране 1. Финансирането на европейските политически партии от общия бюджет на Европейския съюз или от каквито и да е други източници не може да се използва за пряко или непряко финансиране на национални, регионални или местни избори или на други политически партии, и по-специално на националните политически партии или кандидати. 2. Финансирането на европейските политически фондации от общия бюджет на Европейския съюз или от каквито и да е други източници не се използва за други цели освен за финансиране на техните дейности, както това е определено в член 2, точка 4) и за разходи, свързани пряко с целите, определени в техния устав в съответствие с член 5. По-специално то не се използва за пряко или непряко финансиране на европейски, национални, регионални или местни избори, политически партии, кандидати, или фондации. 3. Финансирането на европейските политически партии и европейските политически фондации от общия бюджет на Европейския съюз или от каквито и да е други източници не може да се използва за финансиране на кампании за национални, регионални или местни референдуми. Глава V Контрол и прозрачност Член 19 Счетоводни сметки и задължения за докладване 1. Най-късно до шест месеца след края на финансовата година европейските политически партии и европейските политически фондации внасят в регистъра и в компетентните национални органи в държавите членки: а) своя годишен финансов отчет с придружаващи го бележки, който обхваща приходите и разходите и активите и пасивите в началото и в края на финансовата година, съобразно с приложимото право в държавата членка, в която е тяхното седалище, б) доклад от външен одит на годишния финансов отчет, обхващащ както надеждността на този годишен финансов отчет, така и законосъобразността и редовността на приходите и разходите, който одит е извършен от независим орган или експерт, който според приложимото право в държавата членка, в която е тяхното седалище, има право да извършва одит на счетоводни отчети, в) списък с дарителите и съответните им дарения в съответствие с член 15, параграфи 2, 3 и 4. 2. В случай че европейските политически партии имат съвместни разходи с национални политически партии или европейските политически фондации имат съвместни разходи с национални политически фондации и други организации данните, удостоверяващи разходите на европейските политически партии или фондации, направени пряко или чрез тези трети страни, се включват в годишните финансови отчети, упоменати в параграф 1. 3. Информацията, посочена в параграф 1, се публикува в съответствие с член 24. Член 20 Усвояване и контрол 1. Кредитите, предназначени за финансиране на европейските политически партии и европейските политически фондации, се определят съгласно годишната бюджетна процедура и се усвояват в съответствие с финансовия регламент. Редът и условията за предоставяне на [финансиране] и отпускане на безвъзмездни средства се определят от разпоредителя с бюджетни кредити в поканата за [финансиране] и в поканата за представяне на предложения. 2. Контролът по финансирането, получено от общия бюджет на Европейския съюз, се упражнява в съответствие с финансовия регламент. Освен това се упражнява и контрол на базата на годишен доклад от външен независим одит, както това е предвидено в член 19, параграф 1. 3. Компетентните национални органи в държавата членка, в която е седалището съответно на европейските политически партии и на европейските политически фондации, упражняват контрол съгласно член 10, параграф 2 върху финансирането, получено от други източници извън бюджета на Европейския съюз и върху всички разходи. Този контрол се упражнява в сътрудничество с Европейския парламент и компетентните национални органи в други държави членки. Националните органи и Европейският парламент правят практически договорености за обмен на информация за европейските политически партии и европейските политически фондации. 4. Всеки документ или информация, необходими за изпълнение на задачите на Европейската сметна палата, ѝ се предоставят по нейно искане от европейските политически партии и европейските политически фондации, ползващи финансиране в съответствие с настоящия регламент. 5. Решението за [финансиране] или споразумението за отпускане на безвъзмездни средства изрично предвиждат одит от Европейския парламент и Европейската сметната палата въз основа на документи и проверки на място на европейската политическа партия, получила [финансирането] или на европейската политическа фондация, на която са отпуснати безвъзмездните средства от общия бюджет на Европейския съюз. 6. Европейската сметна палата и разпоредителят с бюджетни кредити или всеки друг външен орган, упълномощен от разпоредителя с бюджетни кредити, може да осъществява необходимите проверки и контрол на място за удостоверяване на законосъобразността на разходите и на правилното изпълнение на условията на решението за [финансиране] или споразумението за отпускане на безвъзмездни средства, а когато се касае за европейски политически фондации – и за удостоверяване на правилното изпълнение на работната програма. Бенефициентът предоставя всички необходими документи или информация за осъществяване на тези задачи. 7. Съгласно реда и условията, определени в Регламент (ЕО) № 1073/1999 на Европейския парламент и на Съвета от 25 май 1999 година относно разследванията, провеждани от Европейската служба за борба с измамите (ОЛАФ)[20] и Регламент (Евратом, ЕО) № 2185/96 на Съвета от 11 ноември 1996 година относно контрола и проверките на място, извършвани от Комисията за защита на финансовите интереси на Европейските общности срещу измами и други нередности[21], Европейската служба за борба с измамите (ОЛАФ) може да провежда разследвания, включително осъществяване на контрол на място и проверки, с оглед установяването на извършени измами, корупция или друга незаконна дейност, засягаща финансовите интереси на Съюза във връзка с [финансирането] или безвъзмездните средства, предоставени по силата на настоящия регламент. По целесъобразност, констатациите могат да доведат до вземането от Европейския парламент на решения за обратно събиране на суми. Член 21 Техническа подкрепа Всяка техническа подкрепа от страна на Европейския парламент за европейските политически партии се основава на принципа на равноправното третиране. Тя се предоставя при условия, също толкова благоприятни, както тези за другите външни организации и асоциации, на които могат да се предоставят подобни улеснения, и се осъществява срещу фактура и заплащане. В съответствие с член 24 Европейският парламент публикува в годишен доклад подробностите относно техническата подкрепа, оказана на всяка европейска политическа партия в срок до три месеца след края на финансовата година. Член 22 Санкции 1. Ако Европейският парламент установи в съответствие с член 7, параграф 2, че европейска политическа партия или европейска политическа фондация не зачита принципите, на които се основава Съюза, или че е обект на влязло в сила съдебно решение за незаконни дейности, увреждащи финансовите интереси на Съюза, както е определено в член [93, параграф 1, буква д)] от Финансовия регламент, или че европейска политическа партия не спазва минималните правила за вътрешнопартийна демокрация, които се изискват съгласно член 4, параграф 2, въпросната европейска политическа партия или европейска политическа фондация може да бъде заличена от регистъра, да бъде лишена от статута си съгласно член 11 и да бъде оттеглено всяко текущо решение за финансиране от Съюза, получено по силата на настоящия регламент, или прекратено всяко съществуващо споразумение за такова финансиране, както и да ѝ бъде наложено да възстанови всички средства на Съюза, включително неизразходвани такива от предходни години. 2. Европейският парламент налага на европейска политическа партия или европейска политическа фондация глоба в определен от него размер: а) в случай, че не е спазено някое от условията и изискванията, определени в членове 3, 4 или 5 и необхванато в параграф 1, и когато това не е в резултат от промени в членския състав на европейската политическа партия или избори за Европейски парламент, б) в случай, че не е направено съобщението, определено в член 6, параграфи 6 и 7, или ако Европейският парламент установи, че европейската политическа партия или европейската политическа фондация в определен момент умишлено е предоставила неточна или подвеждаща информация, в) ако някой от органите, упълномощени съгласно настоящия регламент да извършват одит или проверки на бенефициенти на средства от общия бюджет на Европейския съюз установи неточности в годишните им финансови отчети, г) в случай, че на Европейския парламент не се предостави списъкът на дарителите и съответните им дарения в съответствие с член 15, параграф 2 или не е докладвано за дарения съгласно член 15, параграфи 3 и 4, д) ако европейската политическа партия или европейската политическа фондация е приела дарения, които не са разрешени съгласно член 15, параграф 5, или не е докладвала за такива дарения, както това се изисква съгласно член 15, параграф 6. 3. Когато определя размера на глобата, наложена на европейска политическа партия или европейска политическа фондация в съответствие с параграф 2, Европейският парламент взема предвид тежестта, продължителността, а където е уместно и повторното извършване на нарушението, изминалото време, наличието на умисъл или степента на небрежност, както и евентуално предприетите мерки да бъдат изпълнени условията и изискванията на настоящия регламент. Всяка глоба трябва да бъде ефективна и да има възпиращо действие и не може да надхвърля 10 % от годишния бюджет на въпросната европейска политическа партия или фондация в годината на налагането на санкцията. 4. Европейска политическа партия или фондация, която след извършване на нарушение от посочените в параграф 2, буква а) не предприеме поисканите от Европейския парламент коригиращи мерки, въпреки че ѝ е била дадена възможност да направи това в съответствие с член 23, може да бъде заличена от регистъра, да бъде лишена от статута си съгласно член 11 и да бъде оттеглено всяко текущо решение за финансиране от Съюза, получено по силата на настоящия регламент, или прекратено всяко съществуващо споразумение за такова финансиране, както и да ѝ бъде наложено да възстанови всички средства на Съюза, включително неизразходвани такива от предходни години. 5. Европейска политическа партия или фондация, на която е наложена санкция въз основа на извършено нарушение, посочено в параграф 2, вече не изпълнява условията на член 13, параграф 2. В резултат на това отговорният разпоредител с бюджетни кредити намалява стойността или прекратява финансирането или предоставянето на безвъзмездни средства или решението за финансиране от Съюза, получено по силата на настоящия регламент, и събира всички финансови средства на Съюза, неоснователно изплатени по споразумението за финансиране или за предоставяне на безвъзмездни средства или по решението за финансиране от Съюза, както и всички неизразходвани средства на Съюза от предходни години. 6. Освен това европейска политическа партия или европейска политическа фондация може да бъде лишена от възможността да получава финансиране за срок до пет години, ако разпоредителят с бюджетни кредити установи, че тя е виновна за тежко правонарушение при упражняване на професионална дейност, съгласно член [93, параграф 1, буква в)] от финансовия регламент. 7. Санкциите, наложени по силата на настоящия член, се прилагат за всички европейски политически партии и европейски политически фондации, независимо дали получават финансиране от Съюза. Отговорният разпоредител с бюджетни кредити може да налага административни и/или финансови санкции съгласно член [96, параграф 2] от финансовия регламент и член 145 от Правилата за неговото прилагане на всяка европейска политическа партия или европейска политическа фондация, която се намира в едно от положенията, посочени в член [96, параграф 1] от финансовия регламент, което не е обхванато от горните параграфи. Член 23 Изслушвания и коригиращи мерки 1. Преди да вземе окончателно решение във връзка със санкциите от член 22 Европейският парламент дава възможност на съответната европейска политическа партия или европейска политическа фондация да представи своите съображения, а когато е уместно и подходящо, и да предприеме необходимите мерки за коригиране на ситуацията в един разумен срок. 2. Ако Европейският парламент счете за необходимо, той може да изслуша и други физически или юридически лица, включително подали оплаквания по член 7, параграф 3. Глава VІ Заключителни разпоредби Член 24 Прозрачност 1. Регистърът публикува в създаден за целта уебсайт следните документи: а) имената и уставите на всички регистрирани европейски политически партии и европейски политически фондации, заедно с документите, внесени като част от заявлението за регистрация в съответствие с член 6, параграф 3, в срок до четири седмици след като Европейският парламент е приел своето решение, а след тази дата – и всички изменения, съобщени на Европейския парламент в съответствие с член 6, параграфи 6 и 7, б) списък на заявленията, които не са одобрени, заедно с документите, внесени като част от заявлението за регистрация в съответствие с член 6, параграф 3 и основанията за отказа, в срок до четири седмици след като Европейският парламент е приел своето решение, в) ежегоден доклад с таблица за сумите, изплатени на всяка европейска политическа партия и всяка европейска политическа фондация, за всяка финансова година, за която е получено [финансиране] или са изплатени безвъзмездни финансови средства от общия бюджет на Европейския съюз, г) годишните финансови отчети и докладите от външен одит, посочени в член 19, параграф 1, а за европейски политически фондации – и окончателните доклади за изпълнението на работната им програма, д) имената на дарителите и съответните дарения, които са докладвани от европейските политически партии и европейските политически фондации в съответствие с член 15, параграфи 2, 3 и 4, с изключение на даренията от физически лица, ненадвишаващи 1 000 EUR на година и от дарител, които се отразяват в докладите като „незначителни дарения“, е) вноските, упоменати в член 15, параграфи 7 и 8, и докладвани от европейските политически партии и европейските политически фондации в съответствие с член 15, параграф 2, включително самоличността на членовете, направили вноските, с изключение на вноските от физически лица, ненадвишаващи 1 000 EUR на година и на член, които се отразяват в докладите като „незначителни вноски“, ж) подробности относно, и основанията за всяко окончателно решение, взето от Европейския парламент в съответствие с член 22, включително, когато е приложимо и становищата, приети от комитета, съставен от независими изтъкнати личности, в съответствие с член 7, параграф 2, като се вземат предвид разпоредбите на Регламент (ЕО) № 45/2001, з) техническата подкрепа, оказана на европейските политически партии в съответствие с член 21, и) разпоредбите за прилагане на настоящия регламент, посочени в член 28, й) доклада с оценката на Европейския парламент относно прилагането на настоящия регламент и финансираните дейности, посочени в член 27. 2. От списъка с членовете на европейската политическа партия, приложен към устава на партията в съответствие с член 4, параграф 2, и осъвременен в съответствие с член 6, параграф 7, Европейският парламент публикува общия брой на членовете на всяка партия, имената на юридически лица, които са нейни членове, както и имената на онези физически лица дали своето изрично писмено съгласие за това публикуване. Европейските политически партии установяват практика да търсят това съгласие от всички физически лица, които са техни членове. 3. В публично достъпна декларация за поверителност европейските политически партии и фондации предоставят на потенциалните си членове и дарители информацията, изисквана по член 10 от Директива 95/46/ЕО и ги информират, че личните им данни могат да бъдат публично оповестени и да бъдат обработени при извършването на контролни дейности или одит от Европейския парламент, OLAF, Сметната палата, компетентните национални органи и външни органи или експерти, упълномощени от тези органи. Европейският парламент, като прилага член 11 от Регламент (ЕО) 45/2001, включва същата информация в поканите за [финансиране] или поканите за представяне на предложения, упоменати в член 13, параграф 1. Член 25 Защита на личните данни 1. При обработването на лични данни съгласно изискванията на настоящия регламент Европейският парламент и комитетът, посочен в член 7, параграф 2 спазват Регламент (ЕО) № 45/2001. За целите на обработването на лични данни те се считат за администратори на данни по смисъла на член 2, буква г) от Регламент (ЕО) № 45/2001. 2. При обработването на лични данни съгласно изискванията на настоящия регламент европейските политически партии и европейските политически фондации, компетентните национални органи за упражняване на контрол по аспекти, свързани с финансирането на европейски политически партии и европейски политически фондации в съответствие с член 20, параграф 3, както и независимите органи или експерти, които имат право да извършват одит на счетоводни отчети в съответствие с член 19, параграф 1, спазват Директива 95/46/EО и приетите в съответствие с тази директива национални разпоредби. За целите на обработването на лични данни те се считат за администратори на данни по смисъла на член 2, буква г) от Директива 95/46/EО. 3. Европейският парламент и комитетът, посочен в член 7, параграф 2, гарантират, че личните данни, които събират съгласно изискванията на настоящия регламент, не се използват за други цели освен за осигуряване на законосъобразността, редовността и прозрачността на финансирането на европейските политически партии и европейските политически фондации и на членството в европейските политически партии. Те унищожават тези лични данни най-късно 24 месеца след публикуването на съответните части в съответствие с член 24. 4. Компетентните национални органи и независимите органи или експерти, които имат право да извършват одит на счетоводни отчети, използват личите данни, които получават, единствено за упражняване на контрол по финансирането на европейски политически партии и европейски политически фондации. Те унищожават тези лични данни в съответствие с приложимото национално право след като ги предадат на Европейския парламент съгласно изискванията на член 20, параграф 3. 5. Личните данни могат да се съхраняват и след срока, определен в параграф 3 или предвиден в приложимото национално право и посочен в параграф 4, ако това е необходимо за целите на съдебни или административни производства, свързани с финансирането на европейска политическа партия или европейска политическа фондация или членството в европейска политическа партия. Всички такива лични данни се унищожават в срок най-късно до една седмица след датата на приключване на посоченото производство с окончателно решение, или след като са разгледани одити, обжалвания, оспорвания и искове. 6. Администраторите на данни, посочени в параграфи 1 и 2, предприемат подходящи технически и организационни мерки за защита на личните данни срещу случайно или неправомерно унищожаване или случайна загуба, промяна, неразрешено разкриване или достъп, и по-специално когато обработката включва пренасяне на данни по мрежа, и срещу всякакви други незаконни форми на обработка. 7. Европейският надзорен орган по защита на данните е отговорен да следи и гарантира, че Европейският парламент и комитетът, посочен в член 7, параграф 2, спазват и защитават основните права и свободи на физическите лица при обработването на личните им данни в съответствие с изискванията на настоящия регламент. Без да се засяга правото на съдебна защита, всеки субект на данни може да подаде жалба до Европейския надзорен орган по защита на данните, ако счете, че е било нарушено правото му на защита на неговите лични данни в резултат на обработване на тези данни от страна на Европейския парламент или на комитета. 8. Европейските политически партии и европейските политически фондации, компетентните национални органи и независимите органи или експерти, които имат право да извършват одит на счетоводни отчети в съответствие с изискванията на настоящия регламент, носят отговорност съгласно приложимото национално право за всички вреди, причинени от тях при обработването на лични данни съобразно с изискванията на настоящия регламент. Държавите членки осигуряват те да подлежат на ефективни, пропорционални и възпиращи санкции при нарушаване на изискванията на настоящия регламент, на Директива 95/46/EО и на приетите в съответствие с тази директива национални разпоредби, и по-специално при използване на лични данни с цел измама. Член 26 Право на обжалване 1. Европейският парламент предвижда процедура за обжалване по административен ред във връзка с решения, свързани с регистрацията на устав, с финансирането или с налагането на санкции. 2. Процедурата за обжалване по административен ред не спира изпълнението на решението. Европейският парламент може обаче да спре изпълнението на всяко свое решение, ако счете, че обстоятелствата налагат това. 3. По решения, взети в изпълнение на изискванията на настоящия регламент може да бъде заведено дело в Съда на Европейския съюз съобразно със съответните разпоредби на Договора за функционирането на Европейския съюз. Член 27 Оценка Европейският парламент публикува до 1 юли на третата година след изборите за Европейски парламент доклад за прилагането на настоящия регламент и за финансираните дейности. Докладът посочва, когато е уместно, и евентуалните изменения, които трябва да бъдат внесени в системите на регламентиране на статута и на финансиране. Член 28 Правила за прилагане Европейският парламент приема решение за определяне на реда и условията за прилагане на настоящия регламент, включително и за създаването на регистъра. Член 29 Отмяна Регламент (ЕО) № 2004/2003 се отменя от деня на влизане в сила на настоящия регламент. Член 30 Влизане в сила и приложение Настоящият регламент влиза в сила на третия ден след публикуването му в Официален вестник на Европейския съюз. Той се прилага от 1 юли 2013 година. Настоящият регламент е задължителен в своята цялост и се прилага пряко във всички държави членки. Съставено в Брюксел на […] година. За Европейския парламент За Съвета Председател Председател [1] ОВ L 297, 15.11.2003 г., стр. 1 [2] ОВ L 343, 27.12.2007 г., стр. 5. [3] Доклад на генералния секретар за финансирането на партиите на европейско равнище в съответствие с член 15 от Решение от 29 март 2004 г. на Бюрото на Европейския парламент за определяне на реда за прилагане на Регламент (ЕО) № 2004/2003 на Европейския парламент и на Съвета относно статута и финансирането на политическите партии на европейско равнище – 18 октомври 2010 г. [4] A7-0062/2011 [5] В член 12 е посочено: „Европейският парламент публикува най-късно до 15 февруари 2011 г. доклад за прилагането на Регламента и за финансираните дейности. В доклада следва да се посочат, където е уместно, възможни изменения на системата за финансиране, които да бъдат направени.“ [6] COM(2012) 35 окончателен. [7] Понастоящем Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (ОВ L 248, 16.9.2002 г., стр. 1). Този текст ще бъде заменен с нов финансов регламент, който трябва да влезе в сила на 1 януари 2013 г. [8] Декларация № 11 от Договора от Ница: „Конференцията припомня, че разпоредбите на член 191 не предполагат прехвърляне на правомощия на Европейската общност и не се отразяват на прилагането на съответните правила на националната конституционна уредба. Финансирането на политическите партии на европейско равнище, предвидено в бюджета на Европейските общности, не може да се използва за пряко или косвено финансиране на политически партии на национално равнище. Разпоредбите относно финансирането на политическите партии се прилагат на една и съща основа по отношение на всички политически сили, представени в Европейския парламент. “ [9] ОВ C , г., стр. . [10] ОВ C , г., стр. . [11] ОВ C , г., стр. . [12] ОВ C , г., стр. . [13] ОВ L 297, 15.11.2003 г., стр. 1. [14] ОВ C , г., стр. . [15] ОВ L 8, 12.1.2001 г., стр. 1. [16] ОВ L 281, 23.11.1995 г., стр. 31. [17] ОВ L 248, 16.9.2002 г., стр. 1. Препратката предстои да бъде актуализирана след официалното приемане и публикуване на новия финансов регламент. [18] Към датата на приемане на настоящото предложение Колегията ще приеме също и работен документ на Комисията относно предложение за изменение на финансовия регламент, с което ще бъде въведен нов дял относно финансирането на европейски политически партии. Въвеждането на „финансиране“ за европейските политически партии ще бъде потвърдено след като предложението за изменение на финансовия регламент бъде прието от съзаконодателите. [19] ОВ L 278, 08.10.1976 г., стр. 5. [20] ОВ L 136, 31.5.1999 г., стр. 1. [21] ОВ L 292, 15.11.1996 г., стр. 2.